Landmanden Rasmus Halling Rasmussen er havnet i en regulær shitstorm, efter han lagde en video op på Facebook, hvor han giver sine grise øl. Nu modtager han og hans familie dødstrusler

Rasmus Halling Rasmussen, der er driftsleder ved Dansk Svinedrift, har fået flere dødstrusler, efter han i slutningen af september lagde en video ud på Facebook, hvor han giver en af sine grise, hvad han selv kalder en 'fredags-øl'.

Videoen udløste hurtigt mange voldsomme reaktioner og blev delt vidt og bredt, blandt andet i flere veganske fora.

- Til at starte med var der en stille og rolig dialog på mit opslag, men pludselig blev det delt helt vildt på flere veganske grupper. Der begyndte at være flere, der gik ind på min Facebook-side og gav mit firma dårlige anmeldelser, og så begyndte de negative kommentarer også at tikke ind. Folk skrev, at jeg var en dyreplager, og at jeg skulle dø. Det eskalerede fuldstændig. Det væltede ind med trusler på min virksomheds Facebook, og folk begyndte også at skrive til mig privat, fortæller Rasmus Halling Rasmussen til Ekstra Bladet.

Herunder ses eksempler på nogen af de trusler, som Rasmus Halling Rasmussen har modtaget, efter han lagde videoen op på Facebook.

Her ses en af de trusler, som landmanden modtog for sin video. Foto: Privatfoto

Her ses en af de trusler, som landmanden modtog for sin video. Foto: Privatfoto

Familien bliver truet

Det er dog ikke kun Rasmus Halling Rasmussen selv, der har modtaget trusler. Det begyndte hurtigt også at strømme ind med trusler til hans familie.

- Mine børn begyndte også at blive truet, og der sætter jeg virkelig grænsen. Der var for eksempel nogen personer, der fandt et billede af min datter, hvor hun inseminerer en so, og det blev delt flere steder. Flere skrev, at jeg er en klam far og skrev negative ting om min datter. Der var også nogen, der fandt min 11-årige søns private Facebook-profil og skrev til ham privat og truede ham. Derfor har jeg nu politianmeldt tre bestemte personer for truslerne, siger han.

Artiklen fortsætter under billedet...

Her ses det, hvordan Rasmus Halling Rasmussen giver sine grise øl. Foto: Privatfoto

Ifølge landmanden lagde han udelukkende videoen op for at give et indblik i, hvordan hverdagen ser ud på landbruget. Det fortryder han nu.

- Jeg er meget åben omkring min svineproduktion, og hvad jeg laver. Jeg lægger ofte billeder op på nettet. Der har aldrig været problemer i det. Videoen var derfor bare tiltænkt, som et forsøg på at vise, hvordan en helt almindelig hverdagssituation ser ud. Men det blev så voldsomt, at jeg var nødt til at slette videoen og tråden. Jeg nåede et punkt, hvor jeg virkelig ikke syntes, at det var sjovt at være landmand mere, siger han.

Vil undgå at bruge medicin

Ifølge Rasmus Halling Rasmussen er det en udbredt metode blandt flere landmænd at give deres ammende grise øl for at lindre smerte.

- Jeg går meget op i at undgå at bruge for meget medicin i min svineproduktion. Øl er rigtig godt til søerne for at lindre deres smerte, og derfor giver jeg dem det, når der er behov for det. Ved at give to øl til søerne, kan jeg undgå at bruge medicin og sørge for, at de slapper af. Jeg synes derfor, at det er en god ting, som på min Facebook er blevet vendt til en meget negativ ting, siger han.

Artiklen fortsætter under billedet...

Landmanden Rasmus Halling Rasmussen er chokeret over de reaktioner, han har fået på videoen. Foto: Privatfoto

Til at starte med forsøgte landmanden at skabe dialog omkring sin video og svare på de spørgsmål, de forskellige brugere stillede til videoen.

- I begyndelsen svarede jeg på alle beskederne på Facebook og indgik i en dialog. Jeg synes, det er fint at skabe dialog og stille spørgsmål. Men pludselig blev det alt for voldsomt, og jeg kunne ikke længere følge med, siger han.

- Jeg tror, at folks reaktioner skyldes uvidenhed. Folk reagerer meget hurtigt, fordi de tror, at de har set nogen ting eller forstået noget på en anden måde. De skulle hellere have taget det roligt og stillet spørgsmål til, hvorfor jeg gør, som jeg gør. Det gjorde folk også til at starte med. Flere skrev, at jeg var en helt, og så gik det lige pludselig helt amok, og folk begyndte i stedet at kaldte mig et forfærdeligt menneske. Den her oplevelse kommer til at betyde, at jeg trækker mig mere, tilføjer han.

Artiklen fortsætter under billedet...

Her ses det, hvordan Rasmus Halling Rasmussen giver sine grise øl. Foto: Privatfoto

Det er helt normalt

Hos Landbrug & Fødevarer kender de til metoden, hvor landmænd giver deres grise øl.

- Det er korrekt, at flere landmænd giver øl til deres søer. Grisene får en øl eller to i forbindelse med fødslen for at slappe af. Det giver en beroligende effekt, ligesom hos mennesker. Grisene får typisk serveret øllet i i deres fodertrug og kan på den måde selv bestemme, om de vil drikke det. Det er ikke farligt, så længe der er tale om en øl eller to, siger Vivi Aarestrup Moustsen, chefforsker i Landbrug & Fødevarer, til Ekstra Bladet.

Samme holdning har Kjeld Askjær, der er direktør hos Svinerådgivningen i Herning.

- Øl virker mælkenedlæggende og beroligende på ammende grise. Jeg ved ikke, hvor udbredt praksissen er i dag, men det bliver stadig brugt hos landmænd, siger han til Ekstra Bladet.

Han mener ikke, at der er nogen fare forbundet ved at give grise øl.

- Det er på ingen måde skadeligt for grisene. Gærfløde, som indeholder alkohol, er for eksempel tidligere blevet brugt til fodring i svineproduktioner, så det er ikke noget, dyrene tager skade af. Grisene bliver heller ikke tvunget til at drikke øl. De drikker det, hvis de har lyst, siger han.